次韻沈澤夫逍遥歌
作者：史浩
朝代：宋

paragraphs: 在昔蒙莊有至言，萬物逍遥天地間。
大鵬斥鷃異稟賦，隨性奚假人防閑。
怒飛未覺宇宙隘，决起那知世界寬。
洪纖有量莫相越，智巧不用常優閒。
默觀萬化盡如許，脫悟此理行非艱。
但當涵養取深造，工夫祇在澄心源。
心源澄寂固能應，視彼所寓皆居安。
佳哉蒙莊豈誕妄，所得實自吾孔顔。
遠則兼善非附勢，窮而獨處非左計。
陋巷簞瓢依聖師，何殊禹稷游平世。
脩仙欲生成大幻，佞佛欲死是乾慧。
死生之說本同歸，原始當求一言契。
了知吾道出世間，學渚深流不思濟。
遂令前輩薄後人，直謂軻死真無繼。
此生造化曷可輕，勿爲名利思營營。
吹噓呼吸勤吐納，導引致壽先熊經。
後枯正藉一溉力，且使既老身康寧。
向上更須觀一著，一之所起猶未形。
從渠海岱自更貌，何止一閲三千齡。
守一還期守真一，真一誠通能事畢。
吾之所取進乎技，解牛中得養生術。